Με την προσφορά ενός ελεύθερου επαγγελματία στους θεούς ξεκίνησε χθες το 2ο συνέδριο του ΣΥΡΙΖΑ, σηματοδοτώντας την έναρξη της πρώτης μεγάλης συλλογικής διεργασίας του κόμματος από την ανάληψη της εξουσίας, τον Ιανουάριο του 2015.

Σ

πρώην βουλευτών του ΠΑΣΟΚ

ε ειδικά κατασκευασμένο βωμό που είχε τοποθετηθεί στο χώρο του Ταε Κβον Ντο, αρχιερείς του κόμματος σηματοδότησαν την έναρξη του συνεδρίου προχωρώντας στη θυσία του άτυχου μικρομεσαίου και αναφωνώντας “Ω ΜΕΓΑ ΧΤΥΠΟΚΑΡΤΛ ΠΡΟΣΤΑΤΗ ΤΩΝ ΔΙΟΡΙΣΜΕΝΩΝ, ΑΚΟΥ ΤΗ ΔΕΗΣΗ ΜΑΣ ΚΑΙ ΔΕΞΟΥ ΑΥΤΗ ΤΗΝ ΤΑΠΕΙΝΗ ΠΡΟΣΦΟΡΑ ΜΑΣ”, υπό τις επευφημίες, βουλευτών του ΣΥΡΙΖΑ, και με μουσική υπόκρουση το “Κάρμινα Μπουράνα.”

Στη συνέχεια το βήμα πήρε ο Πρωθυπουργός για την εναρκτήρια ομιλία του, στην οποία χρησιμοποίησε τη λέξη Αριστερά 8732 φορές, ενώ καταχειροκροτήθηκε από μέλη και βουλευτές του κόμματος οι οποίοι, ενθουσιασμένοι από τον πύρινο λόγο του, αναπόλησαν νοσταλγικά τα όμορφα χρόνια της αντιπολίτευσης, πριν αναγκαστούν να ψηφίσουν κάτι μνημόνια.

Χαιρετισμό απηύθυνε και ο πρόεδρος των ΑΝ.ΕΛ. Πάνος Καμμένος, ο οποίος εκφώνησε αποσπάσματα από το Κεφάλαιο του Μαρξ στα ρωσικά, μετά έψαλλε «Τη Υπερμάχω» και στη συνέχεια αποχώρησε κάνοντας δύο τέλεια εκτελεσμένες εναέριες κωλοτούμπες και τρία τολούπ.

Παρών στην έναρξη του συνεδρίου ήταν και ο Φώτης Κουβέλης, ο οποίος με την παρουσία του δάνεισε λίγο από τον νεανικό του παλμό στη διαδικασία, ενώ δεν έλειψε και ο συνεργαζόμενος με τους ΑΝ.ΕΛ. βουλευτής Κώστας Ζουράρις, ο οποίος παραβρέθηκε με τον διερμηνέα του, προκειμένου να καταλαβαίνουν οι υπόλοιποι σύνεδροι τι λέει.